1. ปัยจัยความเสี่ยง

1.  ความเสี่ยงจากการพึ่งพิงอุตสาหกรรมผลิตฮาร์ดดิสก์ไดร์ฟ

การผลิตและจำหน่ายสินค้าของบริษัทเป็นการผลิตเพื่อรองรับอุตสาหกรรมการผลิตชิ้นส่วนฮาร์ดดิสก์ไดร์ฟเป็นหลัก
แม้ว่าในอดีตอุตสาหกรรมนี้จะมีการส่งออกเติบโตที่ดีมาโดยตลอด
แต่หากเกิดภาวะการชะลอตัวของอุตสาหกรรมอิเล็กทรอนิกส์
จะส่งผลกระทบต่อฐานลูกค้าสำคัญของบริษัทซึ่งอยู่ในอุตสาหกรรมผลิตฮาร์ดดิสก์ไดร์ฟ
ทำให้ลูกค้าลดคำสั่งผลิต ซึ่งบริษัทจะได้รับผลกระทบนี้ด้วยอย่างหลีกเลี่ยงไม่ได้ ทั้งนี้ ในปี 2553
อุตสาหกรรมดังกล่าวมีการฟื้นตัวแล้วและมีแนวโน้มการเติบโตที่ดีในปี 2554
(ตามรายละเอียดภาวะอุตสาหกรรมข้อ 3.3)
และคาดว่าแนวโน้มของยอดขายของบริษัทจะเป็นไปในทิศทางเดียวกับการเติบโตของอุตสาหกรรมนี้
นอกจากนี้ ในส่วนของการแข่งขันในตลาดฮาร์ดดิสก์ไดร์ฟด้านเทคโนโลยี
การพัฒนาอุปกรณ์เพื่อใช้เก็บข้อมูลประเภทใหม่ที่ถือได้ว่าเป็นคู่แข่งเพื่อทดแทนฮาร์ดดิสก์ไดร์ฟ คือ
Flash memory หรือแฟลชไดร์ฟ ที่จัดได้ว่าอุปกรณ์ คู่แข่งที่สำคัญของฮาร์ดดิสก์ไดร์ฟ
การพัฒนาเทคโนโลยีอย่างต่อเนื่องและความนิยมที่เพิ่มขึ้นทำให้ราคาของ Flash memory ลดลง
ซึ่งอาจจะส่งผลกระทบต่ออุตสาหกรรมฮาร์ดดิสก์ไดร์ฟและทำให้บริษัทได้รับความเสี่ยงจากการพึ่งพิงอุตสาหกรรมฮาร์ดดิสก์เพียงอย่างเดียว

ทั้งนี้
บริษัทได้มีแนวทางลดความเสี่ยงจากการพึ่งพิงอุตสาหกรรมฮาร์ดดิสก์ด้วยการวางนโยบายขยายฐานลูกค้าของบริษัทเพื่อรองรับอุตสาหกรรมอื่นมากขึ้น
เช่น อุตสาหกรรมผลิตชิ้นส่วนยานยนต์ อุตสาหกรรมผลิตชิ้นส่วนเครื่องจักรกล
อุตสาหกรรมชิ้นส่วนอุปกรณ์ทางการแพทย์ และอุตสาหกรรมการผลิตชิ้นส่วนโลหะอื่นๆ
ด้วยการพัฒนาผลิตภัณฑ์เครื่องมือตัดรูปแบบใหม่นอกเหนือจากที่มีอยู่เดิม ในกลุ่ม PCD Cutting
Tools และ Carbide Cutting Tools (ตามรายละเอียดลักษณะผลิตภัณฑ์และการบริการข้อ
3.1) โดยใช้เครื่องจักรใหม่ซึ่งมีประสิทธิภาพในการผลิตสูงมาดำเนินการผลิต

2.  ความเสี่ยงจากการกระจุกตัวของลูกค้า

เนื่องจากบริษัทและบริษัทย่อยประกอบธุรกิจผลิตและจำหน่ายเครื่องมือตัดและอุปกรณ์ที่มีความเที่ยงตรงสูง
(High Precision)
ซึ่งผลิตภัณฑ์ดังกล่าวเป็นผลิตภัณฑ์ที่มีลักษณะเฉพาะทำให้กลุ่มลูกค้าของบริษัทและบริษัทย่อยเป็นกลุ่มลูกค้าเฉพาะ
และมีการกระจุกตัวของรายได้จากยอดขายให้แก่ลูกค้ารายใหญ่ 4 ราย ซึ่งมียอดขายรวมกันในปี
2553 คิดเป็นร้อยละ 60.83 ของรายได้จากการขาย ซึ่งลดลงจากปี 2552
ที่มีสัดส่วนดังกล่าวเท่ากับร้อยละ 62.55 ของรายได้จากการขาย ทั้งนี้
อาจเป็นความเสี่ยงจากการกระจุกตัวของรายได้
ทำให้รายได้บริษัทและบริษัทย่อยอาจได้รับผลกระทบ
หากลูกค้ารายใหญ่มีการเปลี่ยนแปลงนโยบายการซื้อสินค้าของบริษัท

อย่างไรก็ตาม ลูกค้าทั้ง 4 รายดังกล่าวมีการซื้อสินค้าบริษัทอย่างต่อเนื่องมาเป็นระยะเวลามากกว่า
5 ปี
โดยบริษัทมีการประสานงานกับลูกค้าอย่างสม่ำเสมอเพื่อที่จะทราบแนวโน้มการเปลี่ยนแปลงคำสั่งซื้อสินค้าจากลูกค้า
นอกจากนี้
บริษัทมีนโยบายการดำเนินธุรกิจเพื่อลดความเสี่ยงโดยพยายามเพิ่มสัดส่วนรายได้ของลูกค้ารายใหม่มากขึ้น
ทั้งในอุตสาหกรรมผลิตชิ้นส่วนฮาร์ดดิสก์ไดร์ฟอุตสาหกรรมผลิตชิ้นส่วนยานยนต์
อุตสาหกรรมผลิตชิ้นส่วนเครื่องจักรกล อุตสาหกรรมชิ้นส่วนอุปกรณ์ทางการแพทย์
และอุตสาหกรรมผลิตชิ้นส่วนโลหะอื่นๆ โดยจะใช้การวิจัยและพัฒนา และออกผลิตภัณฑ์ใหม่
ในการขยายฐานลูกค้าไปยังอุตสาหกรรมดังกล่าวข้างต้น

3.  ความเสี่ยงจากการพึ่งพิงบุคลากร

ธุรกิจของบริษัทและบริษัทย่อยเป็นธุรกิจผลิตผลิตภัณฑ์ที่มีความเที่ยงตรงสูง (High Precision)
ซึ่งต้องอาศัยบุคลากรที่มีความรู้
ความชำนาญและประสบการณ์ในการผลิตเพื่อให้ได้ผลิตภัณฑ์ที่มีมาตรฐานและมีความแม่นยำสูงตามความต้องการที่หลากหลายของลูกค้า
ทั้งนี้ บริษัทได้มีการพึ่งพิงบุคลากรที่สำคัญ (Key Man) ในด้านการผลิต
ซึ่งต้องใช้เทคโนโลยีระดับสูงและซับซ้อน และพึ่งพิงบุคลากรระดับบริหารในด้านการตลาด
เพื่อการหาช่องทางการจัดจำหน่ายทั้งในและต่างประเทศ

บริษัทจึงได้ตระหนักถึงความสำคัญของทรัพยากรบุคคล ซึ่งเป็นหัวใจของการดำเนินธุรกิจ ดังนั้น
บริษัทจึงมีนโยบายส่งเสริมการพัฒนาบุคลากร โดยการจัดอบรมพนักงาน
เพื่อให้เกิดความเข้าใจในระบบงานโดยรวม
และเปิดโอกาสให้พนักงานได้เรียนรู้และได้ประสบการณ์ในการรับการถ่ายทอดเทคโนโลยีการผลิตจากต่างประเทศ
ซึ่งเป็นผู้ผลิตเครื่องจักรนั้น ๆ โดยตรง
นอกจากนี้บริษัทยังจัดให้มีการสับเปลี่ยนหน้าที่การทำงานของพนักงาน
เพื่อให้พนักงานได้เรียนรู้การทำงานและการใช้เครื่องจักรในหลายๆ
รูปแบบและยังทำให้พนักงานสามารถทำงานทดแทนกันได้ด้วย
ซึ่งช่วยลดความเสี่ยงของบริษัทในการพึ่งพิงบุคลากรคนใดคนหนึ่ง นอกจากนี้
บริษัทมีนโยบายสนับสนุนให้บุคลากรที่มีความสามารถและมีความสำคัญ (Key Man)
ต่อบริษัทเป็นผู้บริหารและผู้ถือหุ้นของบริษัท เพื่อให้พนักงานมีส่วนร่วมในความเป็นเจ้าของบริษัท
และสร้างขวัญกำลังใจรวมทั้งรักษาบุคลากรที่มีความสามารถให้อยู่กับองค์กร

4.  ความเสี่ยงจากการมีลูกหนี้ค้างชำระเงินเกินระยะเวลาที่กำหนด

บริษัทได้มีการขายสินค้าให้ลูกค้าต่างประเทศรายใหญ่รายหนึ่ง ซึ่งเป็นตัวแทนจำหน่ายในต่างประเทศ
โดยบริษัทมีธุรกรรมกับลูกค้ารายนี้มานานกว่า 5 ปี และมีการชำระหนี้ล่าช้า
ดังนั้นหากลูกหนี้รายนี้มีปัญหาด้านสภาพคล่องจนไม่สามารถจ่ายชำระหนี้ทั้งจำนวน
บริษัทจะต้องตั้งค่าเผื่อหนี้สงสัยจะสูญ ซึ่งจะทำให้เกิดผลกระทบต่อกำไรสุทธิ

ทั้งนี้ บริษัทยังคงมีการจำหน่ายสินค้าให้กับลูกค้ารายนี้ต่อไป
โดยมีการติดตามหนี้ที่ค้างชำระอย่างสม่ำเสมอให้ลูกหนี้ดังกล่าวได้มีการชำระหนี้อย่างต่อเนื่อง โดย
ณ 31 ธันวาคม 2553 ลูกหนี้ดังกล่าวมียอดหนี้รวม 23.26 ล้านบาท ซึ่งเป็นหนี้ยังไม่ครบกำหนด
4.95 ล้านบาท หนี้เกินกำหนดน้อยกว่า 3 เดือน 8.12 ล้านบาท หนี้เกินกำหนด 3 – 6 เดือน
10.20 ล้านบาท และไม่มีหนี้เกินกำหนดมากกว่า 6 เดือน

5.  ความเสี่ยงจากความผันผวนของอัตราแลกเปลี่ยนเงินตราต่างประเทศ

บริษัทอาจได้รับความเสี่ยงจากความผันผวนของอัตราแลกเปลี่ยนเงินตราต่างประเทศจากการนำเข้าและส่งออกในรูปสกุลเงินตราต่างประเทศ
โดยในปี 2553
บริษัทและบริษัทย่อยในประเทศไทยมีการส่งออกสินค้าไปจำหน่ายในต่างประเทศคิดเป็นประมาณร้อยละ
23 ของรายได้จากการขายและบริการรวม
ซึ่งหากเงินบาทแข็งค่าขึ้นย่อมส่งผลต่อรายได้ที่ได้รับลดลงเมื่อแปลงเป็นสกุลเงินบาท และ ในปี
2553 บริษัทและบริษัทย่อยในประเทศไทยมีการนำเข้าวัตถุดิบและสินค้า คิดเป็นประมาณร้อยละ 52
ของต้นทุนขายรวม ซึ่งในกรณีที่เงินบาทอ่อนค่าลง จะส่งผลต่อต้นทุนสูงขึ้นเมื่อแปลงเป็นสกุลเงินบาท
นอกจากนี้ บริษัทยังมีการนำเข้าเครื่องจักร วัสดุและอุปกรณ์บางส่วนจากต่างประเทศ ดังนั้น
ความผันผวนของอัตราแลกเปลี่ยนเงินตราต่างประเทศย่อมส่งผลกระทบต่อฐานะทางการเงินและผลการดำเนินงานของบริษัท

ทั้งนี้ บริษัทมิได้ทำสัญญาซื้อขายเงินตราต่างประเทศล่วงหน้า
ทำให้บริษัทอาจได้รับความเสี่ยงจากความผันผวนของอัตราแลกเปลี่ยน อย่างไรก็ตาม
การที่บริษัทมีการสั่งซื้อวัตถุดิบและสินค้าจากต่างประเทศในขณะที่มีรายได้จากการส่งออกสินค้า
ถือเป็นการป้องกันความเสี่ยงจากอัตราแลกเปลี่ยนตามธรรมชาติ (Natural Hedge) เป็นบางส่วน
โดยที่ผ่านมาผลกระทบจากอัตราแลกเปลี่ยนไม่จัดว่ามีนัยสำคัญต่อผลประกอบการโดยรวมของบริษัท